ابو الحصّين يستنكر التفجير
والواوي قره السبع المثاني
اذا من ذولة سلمت والله محتار
معقوله وره التفجير آني
سبع اسنين شفنه ابعينّه الموت
ومصدكين عود احنه ونتاني
المباني البيهه تكعد هاي الاحزاب
لازم تنـ .... صبغ هاي المباني
المواطن لكمة صار لكل الحلوك
وبحر الموت روجه اتجيب روجه
كبل بس عوجه وحده وضايجه الناس
هسه ابيت كل مسؤول عوجه
عله اقسه احتلال تكول تحرير
ومكيف لأن خلوك مدزاز
وتهددني تردني لذيج الايام
حته يضل ضميري وياك منحاز
رجع راتبي عالعشر تالاف
رجعني فقير وحيل معتاز
لكن بالمقابل تحسب حساب
ترجعلي بربع قنينة الغاز
رد زحمة شوارع ليل بغداد
ردلي الوطن يمشي بغير عكاز
واخذه الراتبي ماريد مليون
ألف مليون مترجعلي العزاز
تحياتي للجميع
أســـــــــــــــير الحب